रामगढ़ कैंट, जिला पुलिस ने मुख्यालय पुलिस पदाधिकारी बीरेन्द्र कुमार चौधरी के नेतृत्व में टीपीसी के एक उग्रवादी को छापेमारी कर हथियार सहित गिरफ्तार किया है। पुलिस अधीक्षक डॉ. एम. तमिल वाणन ने रामगढ़ थाना में प्रेस कांफ्रेंस कर पत्रकारों को जानकारी देते हुए बताया कि गुप्ता सूचना के आधार पर कैथा बस्ती के मडुआजारा टोला में छापेमारी कर टीपीसी के एक उग्रवादी राधे महतो पिता प्रीतम महतो को गिरफ्तार किया गया है। गिरफ्तार उग्रवादी के घर से पुलिस से लूटी गई सिलिंग लगा एक कारबाईन, बिना सिलिंग लगा एक देशी कारबाईन, दो कारबाईन का मैगजीन, तीन जिन्दा गोली लोडेड एक देशी पिस्टल, 9 एमएम का 10 जिन्दा गोली, 9 सेट पुराना मोबाइल बरामद किया गया है। पुलिस अधीक्षक डॉ. वाणन ने आगे बताया कि गिरफ्तार उग्रवादी राधे महतो कई मामलों में अभियुक्त है। रामगढ़ जिला के अलावे हजारीबाग के केरेडारी थाना मेें डकैती एवं आर्म्स एक्ट के कांडों में जेल जा चुका है। जेल में रहने के क्रम में टीपीसी उग्रवादी संगठन के कबीर जी के द्वारा गिरफ्तार उग्रवादी को जमानत कराया गया था। जेल से जमानत के बाद टीपीसी उग्रवादी संगठन के लिए काम करना प्रारंभ किया। बताया कि यह उग्रवादी सहयोगियों के साथ जिले के ईंट भट्ठा मालिकों से प्रत्येक महीना लेवी वसूलने का काम करता था, इनका जिम्मा सिर्फ जगह पर हथियार पहुंचाना था, इसके एवज में उन्हें 15 हजार रुपये महीना में दिया जाता था। जो ईंट भट्ठा मालिक लेवी नहीं देते थे, वहां उसके दस्ते के लोग पहुंच कर मुंशी व मजदूरों से मारपीट कर मोबाइल छिन लेते थे। जब भट्ठा मालिक लेवी की रकम संगठन को दे देते थे, तब जाकर संगठन के दस्ते ने मजदूरों से छिनी हुई मोबाइल वापस करते थे। एसपी ने बताया कि संगठन के सदस्यों ने बाजार समिति के सभी थोक दुकानदारों से मासिक किस्त के रूप में लेवी वसूलने की योजना बनायी थी। प्रेस कांफ्रेंस में एसपी के साथ मुख्यालय डीएसपी बीरेन्द्र कुमार चौधरी, एसडीपीओ दीपक कुमार मुख्य रूप से मौजूद थे। छापेमारी टीम में रामगढ़ थाना प्रभारी अनिल कुमार, पुलिस अवर निरीक्षक ममता कुमारी, अंगरक्षक मंशा राम सोरेन, हवलदार शंकर कुमार सिंह, पुलिस सिकन्दर कुमार गंझू, विनय कुमार, रामकिशोर चौबे, अभय शंकर पांडेय आदि पुलिस बल शामिल थे।